Vineri, președintele Republicii Moldova, Maia Sandu, a anunțat începerea construcției Liniei Electrice Aeriene care va conecta sistemul energetic al Republicii Moldova cu cel al României. Potrivit președintelui moldovean, acest proiect reprezintă unul dintre cele mai importante demersuri de la obținerea independenței.
"Azi începe construcția Liniei Electrice Aeriene de 400 kV pe direcția Vulcănești - Chișinău, care unește sistemul energetic al Republicii Moldova cu cel al României. Este, fără îndoială, unul dintre cele mai importante proiecte de la independență încoace, care reprezintă un punct de cotitură între două etape – o Moldovă vulnerabilă în fața celor care pot închide gazul sau lumina după propriul plac și o Moldovă independentă și liberă să aleagă de unde cumpără energie electrică, la cel mai bun preț și fără presiunea șantajului politic din afară", a scris pe Facebook Maia Sandu.
Linia va avea 158 de kilometri și va fi gata în 2025
"Pentru că guvernările precedente nu voiau să dezlege Moldova de șantaj și dependență energetică, acest proiect a fost amânat timp de decenii. Abia în septembrie 2019, proiectul a fost aprobat de Guvern. Linia electrică, construcția căreia începe din Congaz, va traversa 8 raioane, pe o distanță de 158 de km, și va fi finalizată în 2025. De asemenea, se lucrează la următoarele trei linii de interconectare cu România și Ucraina: Bălți-Suceava, Strășeni-Gutinaș și Vulcănești - Arciz, din regiunea Odesa", a adăugat președintele Republicii Moldova, potrivit Mediafax.